**ОТЧЕТЕН ДОКЛАД ЗА ДЕЙНОСТТА НА НЧ”САМОРАЗВИТИЕ-1924Г.” с.БРЕСТНИК ЗА 2019г.**

**Уважаеми Читалищни дейци , Скъпи самодейци**

 Читалището е място за информираност, инициатива , творчество, знания и съхранение на духовността и традициите.

Читалището е местен център с културно – просветни и социално – граждански функции. В традиционните читалищни дейности са ангажирани както млади хора , така и хора от по- старото поколение, деца и ученици за опазването на българския фолклор. Библиотечна дейност. Библиотеката е единствена в селото ни. Обслужва цялото население .Развива се като културно образователен център. Читателите за 2019г. са 215. Посещенията общо са 1492, а заетите книги са 2903. Закупени са 88 бр. книги.

Библиотеката работи по спечелен проект по Програма „Глобални библиотеки- България” . За потребителите е осигурен безплатен достъп до интернет. Уреждат се витрини за бележити дати и годишнини. Организират се срещи с децата от детската градина и училището. Квалификацията на библиотекаря – висше образование , магистър Българска филология, специализация- етнология и фолклор. През изминалата година библиотекарят завърши и преквалификация специалност библиотекознание в Университет по библиотекознание и информационни технологии гр. София.

 Читалището ни е скъп дом на няколко поколения самодейци, които с труда и таланта си защитават авторитета си изграден през изминалите години. Има една магия, нещо общо между музика, песен, обичаи и нрави . Тя пази българското през годините. Привлекателни за нашето читалище са групата за народно пеене, създадена през далечната 1958 година. Музикален ръководител в момента е Димитър Янев с висше музикално образование от Академията за музикално танцово и изобразително изкуство гр.Пловдив. През годината имахме участия в гр.Пловдив- Лаута , с. Белащица , ДНА- Пловдив, Свиленград „ На три граници”, Китен- Еврофолк, Дорково и международно участие в Молдова. Носители сме на много лауреатски звания и дипломи . Трябва да се гордеем с фолклорната музика и да я разпространяваме, защото в нея има нещо вълнуващо и вълшебно, което е само наше. През 2019 се навършиха 11 години от създаването на танцов клуб ”Брестнишко хоро” с ръководител Христо Дончев– възпитаник на Академията за музикално танцово изкуство гр.Пловдив. Танца дава вкуса на живота, той е от онази важна частица , която пълни душата и сърцата на всеки българин и оцветява често сивото ежедневие във все по-красиви цветове.

Танцовия клуб не е преставал да се развива и да привлича нови привърженици от различни сфери и професии.

Общата любов към песента и танца обединиха в едно певци и танцьори и преди 6 години се роди Ансамбъла за народни песни и танци с ръководители Христо Дончев – танцьори и Димитър Янев – народен хор. Традиция и приемственост, традиция и съвременност са умело съчетани и преплетени в порой от багри, звуци и ритми.

Ансамбъла през 2019 година взе участие на международен фолклорен фестивал „ Еврофолк”-Китен и Свиленград „ На три граници”, където завоювахме Първо място и награда от 400 лв.Певците и танцьорите от Ансамбъла са отраснали и са неразделна част от културата и бита на читалището ни. Самодейците от Читалището взеха активно участие и на Коледния концерт, съвместно с кметство, училище и детска градина. Всеки , който е имал удоволствието да се докосне до нашите песни и танци е останал с най- добри чувства. Народните песни и танци са обвързани взаимно. Едното е силно зависимо от другото , те се допълват. Всеки знае , че без песен танцът би изглеждал незавършен, а без танц песента би загубила своя смисъл.

Самодейците вземат участие във всички празници на селото .

 От незапомнени времена в селото ни се празнува 21 януари – Празник на родилната помощ с карнавално шествие . На този ден нашите баби и съпруги показват че българската жена е силна духом и храбро съхранява българщината .Празника ни е много хубав . Жените пресъздават персонажи на различни герои от книги, филми,телевизия , политици и т.н. След ритуала се събираме на раздумка и танци под звуците на оркестър. Музиката бе осигурена от Атанас Ръжев . Не можем да не им благодарим на тези жени , защото ако не са те няма да го има и този празник.

И на 14 февруари Трифон Зарезан не минава без участието на самодейците. Празнуваме заедно с лозари и винари .Участваме в този празник с надеждата годината да е на берекет, здраве и дълголетие . Брестник е известно с плодородната си земя и вкусни вина.

**3 март** Селото ни е известно с водените боеве по време на руско- турската освободителна война. Много хора се стичат в парк „Руски паметници” да отдадат почит на загиналите руски , румънски финландски войни и българско опълчение. На този ден са посветени пламенни слова и цветя. През 2019 година кметството организира празника с участието на Национално дружество „Традиция”. Нашия съгражданин, участник от дружеството Ангел Годжев разказа за събитията и битките край селото ни в началото на 1878 г. и как е разгромена остатъчната групировка на Сюлейман паша в Тракия. Под командването на г- н Димитър Спасов бяха произведени изстрели – залп за Освобождението на България. Учениците от ОУ”Васил Левски” изнесоха в Читалището тържествена програма в чест на 3 март.

1 март- Деня на самодееца

Това е един чудесен празник на самодейците, които не жалят време и сили, за да работят за запазването на българската традиция и култура . Този празник е типично български , защото институцията Читалище я има само в България. Българинът пее, танцува и се весели, защото е ценител на това изкуство , което сам създава. Отбелязваме празника с песни , танци и забавления. От няколко години се възстанови и празника Лазаруване. Участват млади девойки, които не са омъжени. При нас участват предимно деца. Организатор им е Славка Стойчева. Участват Атанаска Ботева, Поля Чакърова, Никол Вършилова , Александра Стойчева .

 Населението ни има нужда да се весели и да пее. Иначе какво ни остава . Проблемите са големи и много . Затова ние трябва да насърчаваме тези начинания . Но за всичко това са ни необходими условия и средства. Иначе не можем да поддържаме живо читалището. С много усилия от наша страна за различните мероприятия търсим спонсори. Но за жалост хората , които ни спонсорират са все едни и същи. Без тях няма как да провеждаме нашите мероприятия. Секретарят заедно с Пенка Жилова обикаля тези спонсори по няколко пъти, за да осигури средства за празниците.

Секретарят поддържа в добро състояние читалището и читалищната документация, която периодично подава към Министерство на културата и община Родопи. Организира мероприятия и участия .

През изминалата година бе довършена подмяната на дограмата, укрепване на сцената и частично освежаване на помещенията .

Читалището ни има отпуснати 2 бройки от Министерство на културата – библиотекар Елена Батинкова и секретар-СтоянкаМуслеж. Читалищните дейци трябва да бъдат запознати и с това как се стопанисва читалищното имущество .

Даваме под наем помещението на долния етаж – бар „Джуро” с наемател Боян Лазаров с наем от 150 лв. За негова сметка са тока и водата . По договор трябва да се грижат за санитарния възел и долното фоайе , но често се случва да влизаме в пререкания .

Отдаваме стая под наем на фирма „Еко консулт”- Тодор Колев 100лв, чийто договор изтича през м. август 2020г. Помещение под наем ползва и Георги Терзиев- сервиз за ремонт на компютри – 70 лв наем.

Под наем е дадено и помещението на бившия шивашки цех- Иван Команов с наем 100 лв. , който договор изтича ноември 2020г. При желание от наемателите договорите се продължават с анекси. Не е възможно да изброя имената на толкова много самодейци , но мога да им изкажа голяма благодарност за това, че през годината не щадяха своето време и сили в името на читалищното дело. Самодейците ни са талантливи и можещи , упорити и всеотдайни , работещи с хъс. Поздравявам всички творчески колективи и техните ръководители с пожелание за много здраве , щастие и много успехи на читалищната сцена , за да помним песните и танците , които отключват вратата не само към спомена , но и към бъдещето.

 Благодаря Ви!